Lynnwood-ongeluk: Kollegas sterf saamDie ongelukstoneel. Foto: Netcare 911 Maroela Media het vroeër berig die ongeluk het omstreeks 04:30 gebeur, toe ŉ motor van die pad af gery en teen ŉ boom gebots het. Chris Botha, woordvoerder van Netcare 911, het gesê ses mans was in die voertuig en het ŉ ent weg van die wrak af gelê na die ongeluk. Vier van die mans is op slag dood, terwyl een ernstig beseer is. “Een van die mans het wonderbaarlik net ligte beserings opgedoen,” het Botha gesê. Die bestuur van die Weiveld-kuierplek in Bronberg, oos van Pretoria, het intussen in ŉ mediaverklaring bevestig sy personeel was in die ongeluk betrokke. Die mans het as kroegmanne en kelners by Weiveld gewerk. “Die oorsaak van die ongeluk kan nie bevestig word nie. Meer inligting sal bekend gemaak word nadat die ondersoek na die ongeluk afgehandel is. Die agterband het vermoedelik gebars en veroorsaak dat die bestuurder beheer oor die voertuig verloor het. Ons innige simpatie en gebede is by die families van die mans.” Die polisie kon nie onmiddellik vir kommentaar bereik word nie.